﻿ VIAȚĂ ŞTIINȚIFICĂ DEZBATEREA NAŢIONALĂ „SATUL ROMÂNESC, 100 DE ANI DE EVOLUŢIE RURALĂ”, ACADEMIA ROMÂNĂ, 2017 IOAN MĂRGINEAN Pe data de 20 noiembrie 2017, în Aula Magna a Academiei Române a avut loc o manifestare ştiinţifică de mare interes privind satul românesc. Evenimentul, organizat de către Secţia de Ştiinţe Agricole şi Silvice a Academiei Române, în colaborare cu Academia de Ştiinţe Agricole şi Silvice „Gheorghe Ionescu-Siseşti”, a fost dedicat Centenarului Marii Uniri (2018). Programul de activităţi a cuprins o sesiune extinsă de comunicări şi o prezentare de postere cu rezultate ale cercetătorilor referitoare la viaţa rurală, mediu natural şi activităţile agricole. Organizatorul coordonator al evenimentului a fost academicianul Cristian Hera, vicepreşedinte al Academiei Române. În acest context menţionez faptul că, în urmă cu 12 ani (31 octombrie 2005), Domnia sa, pe atunci Preşedinte al Academiei de Ştiinţe Agricole şi Silvice, a organizat o altă dezbatere naţională pe tema satului românesc, iar comunicările în plen şi contribuţiile la dezbateri au fost publicate în volumul „Lumea rurală – astăzi şi mâine” (2006, Editura Academiei Române). Scopul reuniunii respective, aşa cum menţiona în Cuvântul de deschidere academicianul Cristian Hera, era de a se contribui la „crearea unei vieţi mai bune a satului românesc”, printr-o „analiză profundă a dimensiunilor economico-sociale ale spaţiului rural românesc” (op. cit.: 10). În reuniunea ce face obiectul acestei prezentări s-au consemnat unele schimbări pozitive în evoluţia lumii rurale din România, dar nu s-au atins nici pe departe obiectivele dezirabile prin care în agricultură să se ajungă la potenţialul acesteia şi să se îmbunătăţească radical condiţiile de viaţă în toate comunităţile umane. Într-adevăr, în unele localităţi rurale s-au introdus reţele de apă potabilă, gaze naturale şi canalizare, s-au asfaltat drumurile de acces şi străzi. O situaţie mai bună fiind întâlnită în aşezările din apropierea oraşelor, inclusiv prin fenomenul migrării urban–rural şi înfiinţarea de unităţi economice. În continuare este de aşteptat ca, pe ansamblu, volumul demografic din rural să mai scadă prin procese Adresa de contact a autorului: Ioan Mărginean , Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXVIII, nr. 4, 2017, p. 443–445 444 IOAN MĂRGINEAN 2 naturale, o bună parte din populaţie fiind îmbătrânită, şi/sau prin migraţie, dar important este ca în acest mediu rezidenţial, precum şi în cel urban încă subdezvoltat, să se intervină consistent pentru sporirea confortului de care să beneficieze locuitorii, accesul la servicii sociale etc. Din această perspectivă prezentările de acum se constituie în noi contribuţii la analiza stărilor de fapt şi la sesizarea problemelor existente. Vom prezenta lucrările, mai jos, în ordinea susţinerii comunicărilor. În intervenţia sa, academicianul Cristian Hera a argumentat semnificaţia multiplă a satului ca „moştenire istorică, zestre spirituală, garanţie a securităţii alimentare”, şi a dezvoltat o pledoarie pentru interesul faţă de sat. La rândul său, dr. Petre Daea, Ministrul Agriculturii şi Dezvoltării Rurale, în comunicarea „Probleme ale agriculturii româneşti după 27 de ani de tranziţie” a scos în evidenţă unele îmbunătăţiri, cum ar fi creşteri ale producţiilor pe unitate de suprafaţă, şi a insistat pe nevoia de a acţiona pentru remedierea neajunsurilor, fiind încrezător că acestea se pot elimina. Academicianul Eugen Simion, anterior Preşedinte al Academiei Române, în comunicarea „Cultura satului românesc” a constatat faptul că viaţa politică reţine cea mai mare parte a discursului public şi lipseşte cel destinat satului, ruralului. În acest context a argumentat nevoia unui proiect de ţară, cu includerea satului. Vom menţiona aici faptul că un astfel de proiect poate porni de la „Strategia de dezvoltare a României în următorii 20 de ani” (2015–2017), elaborată sub coordonarea Academiei Române. Într-adevăr, opera respectivă furnizează o bază solidă a unui proiect de ţară. Academicianul Păun Ion Otiman, „Satul, ţăranul, şcoala şi învăţământul rural românesc”, a adus în atenţie date pentru ultimii 100 de ani referitoare la producţie, precum şi aspecte legate de irigaţii, import–export de produse agricole. În legătură cu irigaţiile, de exemplu, au fost semnalate deteriorările din perioada tranziţiei, producţia agricolă fiind, în bună parte, în funcţie de natură. La rândul ei, valoarea importurilor o depăşeşte pe aceea a exporturilor, deşi potenţialul de producţie internă nu este valorificat la un nivel adecvat. Academicianul Victor Voicu, Secretat general al Academiei Române; „Starea de sănătate în mediul rural, condiţie şi reper a responsabilităţii pentru ţăranul român” a insistat pe nevoia de a stopa evoluţiile negative din domeniu, cum sunt înstrăinarea terenurilor agricole, depopularea unor sate, migraţia specialiştilor, şi a argumentat asigurarea serviciilor sociale generale de îngrijire a sănătăţii şi de învăţământ în mediul rural. Prof. univ. dr. Cătălin Zamfir, membru corespondent al Academiei Române, în comunicarea „Satul românesc – starea actuală şi perspective” a efectuat o serie de analize fundamentate pe date din care a rezultat nevoia de intervenţie multiplă şi urgentă pentru a asigura o dezvoltare adecvată a localităţilor rurale, pornind de la o întrebare fundamentală şi anume „Ce fel de sate vrem?” Totodată, s-a argumentat nevoia întocmirii unei Hărţi sociale, proiect care a fost şi în intenţia Şcolii Sociologice în perioada interbelică, dar care nu s-a realizat. Este timpul unei astfel de întreprinderi. 3 „SATUL ROMÂNESC, 100 DE ANI DE EVOLUȚIE RURALĂ” 445 Ing. Nicolae Noica, fost ministru al Lucrărilor Publice şi Amenajării Teritoriului, în „Grija pentru administrarea satului românesc”, face un apel pentru schimbarea atitudinii faţă de sat şi înscrierea acestuia ca prioritate de politică publică. Totodată, sunt semnalate probleme existente începând cu amenajarea teritoriului şi reforma satului. Prof. Tudorel Andrei, director general al Institutului Naţional de Statistică – „Mediul rural din România în faţa provocărilor globalizării” – raportează schimbările ce ar trebui întreprinse în zonele rurale, ţinând cont de etapa evoluţiei omenirii şi la efectele globalizării, care conduc la o concurenţă puternică pe piaţa produselor agricole. Seria expunerilor este încheiată de actorul, regizorul şi eseistul Dan Puric; „Pierzând satul românesc, ne pierdem identitatea”. Cele prezentate se constituie într-o pledoarie pentru viitorul satului românesc. Nu este vorba de dispariţia fizică a satului, ci de deteriorarea condiţiilor sale. Sesiunea de comunicări s-a încheiat cu prezentarea, de către prof. Cătălin Zamfir, a elementelor unui viitor Program de acţiune şi reflecţie asupra satului, care trebuie să conţină elaborarea unui Raport asupra satului, pe baza unor cercetări sistematice şi a unei serii de dezbateri pentru a se ajunge la propuneri întemeiate. În programul dezbaterii era înscrisă şi o comunicare a profesorului Ilie Bădescu „Probleme sociodemografice ale satului românesc. O privire longitudinală”. Sperăm că textul să fie publicat. De altfel, la finalul activităţilor, academicianul Cristian Hera a solicitat să se trimită textele comunicărilor în vederea includeri lor într-un volum. În concluzie, considerăm că lucrările prezentate sunt de cea mai bună calitate, cu analize şi propuneri sustenabile. Aşteptăm apariţia volumului, şi de un mare interes este conturarea, apoi realizarea Programului de cercetare, reflexie şi acţiune care să conducă la îmbunătăţirea radicală a condiţiilor de viaţă şi de desfăşurare a unor activităţi diversificate în acest mediu de convieţuire al românilor. 